‘તમે કુદરતને નાથવા બંધ બાંધો છો, પણ એક વિનાશકારી પૂર તમારી અનેક યોજનાને ધરાશાયી કરી નથી દેતું ? એક દુષ્કાળની થપ્પડ તમને આસમાનમાંથી નીચે નથી પટકી દેતો ? ચંદ્ર, સૂરજ, ભરતી, ઓટ, પૃથ્વીનું ભ્રમણ આ બધી કુદરતી પ્રક્રિયા પર કોનું નિયંત્રણ હશે ? તમારું ? વિજ્ઞાનનું ? ના, કોઈક અદશ્ય શક્તિનું નિયંત્રણ છે. ઈજનેરસાબ, શ્રદ્ધા અને શંકાનું આ તુમુલ યુદ્ધ ઘડી બે ઘડીના વાદવિવાદથી નહીં અટકે. એને માટે તમારા મનથી તમારે તૈયાર થવાનું છે. આંતરમનની ખોજ માટે ગુરુજ્ઞાન લેવાનું છે. તમે અહીં આવ્યા, તમારી વિદ્યાની આવડતે અમને પૂરના વિનાશથી રોકવા માટે બંધ બાંધ્યો અને અહીંથી તમે વિદાય થાવ, ત્યારે તમે શ્રદ્ધાનું ભાથું બાંધતા જશો તો પણ ઘણું છે.’